
Ministru kabineta rīkojums Nr. 639
Rīgā 2023. gada 3. oktobrī (prot. Nr. 48 12. §)
Par valsts pētījumu programmu "Sports"
· 1. Saskaņā ar Zinātniskās darbības likuma 13. panta otrās daļas 3. punktu, kā arī ievērojot Ministru kabineta 2018. gada 4. septembra noteikumu Nr. 560 "Valsts pētījumu programmu projektu īstenošanas kārtība" 4. punktu, apstiprināt valsts pētījumu programmu "Sports" (turpmāk – programma).
· 2. Noteikt Izglītības un zinātnes ministriju par atbildīgo institūciju programmas īstenošanā.
· 3. Programmas kopējais finansējums ir 4 500 000 euro un īstenošanas laiks ir 2023.–2026. gads. Programmu finansē no Izglītības un zinātnes ministrijas valsts budžeta programmas 05.00.00 "Zinātne" apakšprogrammas 05.12.00 "Valsts pētījumu programmas" līdzekļiem.
· 4. Programmas virsmērķis ir Latvijas sporta kapitāla un tā potenciāla efektīva izmantošana valsts ilgtspējīgai attīstībai un sabiedrības labklājībai.
· 5. Programmas mērķis – attīstīt pētniecības izcilību veselības un sporta zinātnes nozarē, stiprināt saikni starp pētniecību un sporta nozari, attīstīt uz datiem balstītu sporta zinātnisko un analītisko bāzi, radīt jaunas zināšanas un pieejas un stiprināt materiālzinātnisko un medicīnisko kapacitāti ilgtspējas un efektivitātes veicināšanai sportā.
· 6. Lai sasniegtu programmas mērķus, noteikt šādus programmas uzdevumus:
· 6.1. attīstīt pētniecības metodes un zināšanu bāzi par sportam nepieciešamo inovatīvo risinājumu izstrādi un ieviešanu ražošanā;
· 6.2. attīstīt pētniecības metodes un zināšanu bāzi par sportistu veselību, funkcionālajām spējām, treniņu metodikām un pieejām sasniegto rezultātu efektivitātes paaugstināšanai;
· 6.3. attīstīt pētniecības metodes un metodoloģisko pieeju, lai novērtētu Latvijas sporta nozares ietekmi uz tautsaimniecību un stiprinātu saikni starp pētniecību, publisko pārvaldi un sabiedrību.
· 7. Programmas īstenošanā noteikt šādus kopīgus (horizontālos) uzdevumus:
· 7.1. nodrošināt pētniecības procesa un rezultātu ietekmi uz šādām mērķa grupām:
· 7.1.1. uz zinātnisko kopienu, attīstot pētniecībai nepieciešamos resursus un konkurētspējīgas starpdisciplināras zinātnieku grupas, kas zinātniskajā darbībā izmanto jaunākās pētniecības metodes un tehnoloģijas;
· 7.1.2. uz studējošajiem, nodrošinot projekta zinātnisko rezultātu izmantošanu studiju procesā;
· 7.1.3. uz sabiedrību kopumā, nodrošinot zināšanu pārnesi un veicinot izpratni par pētniecības lomu un devumu sabiedrībai;
· 7.2. sekmēt zinātnieku iesaisti un viņu zinātniskās darbības attīstību programmas tematiskajā jomā;
· 7.3. nodrošināt komunikāciju par pētniecību un tās rezultātiem un to pamanāmību sabiedrībā;
· 7.4. programmas īstenošanai nodrošināt programmas projektu īstenotāju savstarpēju sadarbību kopīgu pasākumu ietvaros (piemēram, oriģināli zinātniskie raksti, sabiedrības informēšanas pasākumi, vadlīnijas, ieteikumi, konferences un semināri).
· 8. Programmas īstenošanas laikā noteikt šādus sasniedzamos rezultātus:
· 8.1. nodrošināta pētniecības rezultātu publiska pieejamība, tai skaitā:
· 8.1.1. oriģināli zinātniskie raksti, kas publicēti Web of Science vai SCOPUS datubāzēs iekļautajos Q1 vai Q2 kvartiles izdevumos;
· 8.1.2. oriģināli zinātniskie raksti, kas publicēti citos Web of Science vai SCOPUS datubāzēs iekļautajos žurnālos vai konferenču rakstu krājumos;
· 8.1.3. cita veida recenzētas zinātniskās publikācijas (tai skaitā monogrāfijas, konferenču materiāli, rakstu krājumi);
· 8.1.4. pētniecības rezultāti (publikācijas un dati), kas padarīti pieejami pētniecības datu repozitorijos atbilstoši FAIR (Findable, Accessible, Interoperable, Reusable) principiem – tie ir atrodami, pieejami, sadarbspējīgi un atkārtoti lietojami;
· 8.2. sagatavoti un publiskoti ziņojumi par pētījumu programmā izstrādātajām un izmantotajām metodikām;
· 8.3. sagatavoti un publiskoti ziņojumi par rīcībpolitikas ieteikumiem un rīcībpolitikas ietekmi (piemēram, konsultēti nozaru politikas veidotāji, sagatavotas rekomendācijas un vadlīnijas);
· 8.4. programmas aktivitātēs iesaistīti doktoranti, doktora grāda pretendenti un jaunie zinātnieki;
· 8.5. īstenoti pasākumi nozaru speciālistu iesaistei – informēšanai un kapacitātes celšanai;
· 8.6. radīti patentu pieteikumi, jauni produkti vai tehnoloģiju prototipi un cits intelektuālais īpašums;
· 8.7. sagatavoti priekšlikumi un datu kopas sporta politikas plānošanai un īstenošanai;
· 8.8. sasniegti citi pētniecības specifikai atbilstoši rezultāti (tai skaitā izstrādāti ieteikumi, programmas).
· 9. Programmas īstenošanu bez papildu finansējuma piešķiršanas var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai.

